als_Latn dik_Latn sag_Latn
Partia Demokratike e përcjell me shqetësim vendimin e grupit të PS-së, për të bllokuar në seancën e nesërme ligjin për ngritjen e Gjykatës Administrative, në një kohë kur dihet se kjo është një nismë e suportuar dhe financuar nga Shtetet e Bashkuara të Amerikës
Kreu i grupit parlamentar të Partisë Demokratike, Astrit Patozi reagoi sot ndaj vendimit të grupit socialist, për të mos votuar nesër në Kuvend ligjin për Gjykatën Administrative. Nënkryetari i PD-së ftoi edhe njëherë opozitën të bëhet pjesë e nismës dhe të refletojë ndaj kërkesës së amerikanëve, të cilët financojnë projektin përkatës. “Jam këtu që të ftoj edhe një herë grupin parlamentar të Partisë Socialiste për të rishqyrtuar vendimin e tij për të bllokuar ligjin e Gjykatës Administrative, i cili është nesër në rendin e ditës të punimeve të Kuvendit. Ftesa jonë është e sinqertë dhe e ndershme, sepse ajo ka në thelbin e saj respektin për shtetin ligjor dhe për biznesin shqiptar, konsolidimin e sistemit tonë gjyqësor, si dhe transparencën më të madhe të institucioneve të vendit. Ne mendojmë se Partia Socialiste duhet të konsiderojë edhe një herë si shumë të çmuar ndihmën bujare të taksapaguesve amerikanë, e cila shkon e gjitha në dobi të përsosjes së sistemit tonë dhe në favor të çdo qytetari shqiptar. Mos votimi i këtij ligji do të ishte mënyra më e keqe dhe më e papërshtatshme, e cila nuk do të kishte aspak të bënte me mirënjohjen, që ne të gjithëve na takon të shprehim për këtë kontribut të vyer”- u shpreh kreu i grupit parlamentar demokrat, Patozi. Ai i kujtoi PS-së se ligji në fjalë kurrsesi s’mund të ndajë kampet politike, pasi përfituesit e tij janë sipërmarrësit dhe të gjithë qytetarët shqiptarë që kanë lidhje me biznesin. “Ky është një ligj që nuk mund të ndajë kurrsesi kampet politike, pasi përfituesit e tij, që janë kryesisht sipërmarrësit dhe të gjithë qytetarët e këtij vendi, që merren me biznes, nuk mund të veçohen në të majtë dhe të djathtë. Është një fakt i pranuar nga të gjithë që nuk mund t’i ndajë ata në të Partisë Demokratike apo të Partisë Socialiste”- tha ai. Deputeti demokrat, vuri në dukje gjithashtu se grupi parlamentar i Partisë Demokratike është tërësisht i gatshëm të pranojë dhe të votojë çdo amendament, propozim dhe sugjerim të opozitës për ligjin e Gjykatës Administrative. “Mazhoranca është e bindur se nuk ka asnjë arsye që votimi i këtij ligji të kushtëzohet me elementë të tjerë të debatit politik në Shqipëri, për të cilët ajo është njëkohësisht e hapur për të bashkëpunuar, pa asnjë paragjykim. Duke ritheksuar rëndësinë e jashtëzakonshme që ka ky ligj për klimën e biznesit në Shqipëri, për forcimin e sistemit gjyqësor, por edhe për raportet me partnerët tanë strategjikë, ne sërish mbetemi me shpresë se Partia Socialiste do t’i bashkohet mazhorancës në votimin e tij ‘pro’ në seancë”- deklaroi më tej nënkryetari i Partisë Demokratike, Astrit Patozi.
als_Latn als_Latn